**Sociālā darba speciālistu sadarbības padomes (SDSSP) sēdes**

PROTOKOLS Nr. 2/2015

Rīgā, 2015.gada 1.jūlijā

Skolas ielā 28, 2.korpusa 3.stāva Portretu zālē, 301.telpā plkst. 14:00

SĒDĒ PIEDALĀS:

**Ilze Skrodele-Dubrovska**, padomes vadītāja, Labklājības ministrijas (turpmāk – LM) Sociālās iekļaušanas un sociālā darba politikas departamenta direktora vietniece

Padomes locekļi:

**Ārija Baltiņa**, Latvijas Profesionālo sociālā darba speciālistu asociācijas prezidente

**Dace Erkena**, Latvijas Universitātes P.Stradiņa medicīnas koledžas Sociālās aprūpes katedras vadītāja

**Daiga Grenovska**, Rucavas novada Sociālais dienests

**Skaidrīte Gūtmane**, Latvijas Kristīgās akadēmijas rektore

**Andra Mite**, Baltijas Psiholoģijas un menedžmenta augstskolas docente

**Irīna Vereščagina**, Liepājas Universitātes lektore

**Reinis Lasmanis**, Izglītības un zinātnes ministrija

**Dace Zvirgzdiņa**, LM Sociālās iekļaušanas un sociālā darba politikas departaments

**Signe Frickausa**, LM Sociālās iekļaušanas un sociālā darba politikas departaments

Citi:

**Iveta Sietiņsone,** Latvijas Pašvaldību sociālo dienestu vadītāju apvienība (aizstāj Inu Balgalvi)

**Jana Beķere**, Valmieras pilsētas Sociālais dienests (aizstāj Sandru Kārkliņu)

**Ervins Alksnis**, Rīgas Sociālā dienesta vadītājs (aizstāj Mārtiņu Mooru)

**Ilze Rudzīte,** Latvijas Pašvaldību sociālo dienestu vadītāju apvienība (aizstāj Viju Jablonsku)

**Endija Rezgale-Straidoma**, Latvijas Universitāte (aizstāj Līgu Rasnaču)

**Līga Āboltiņa,** Sociālo darbinieku biedrība (aizstāj Mārīti Šīri)

**Ilvija Razgale**, Rīgas Stradiņa universitāte (aizstāj Lolitu Vilku)

**Dagnija Staķe**, Rīgas Stradiņa universitāte

**Ilze Kurme**, LM projekta “Profesionāla sociālā darba attīstība pašvaldībās” vadītāja

SĒDĒ NEPIEDALĀS:

**Ina Balgalve**, Latvijas Pašvaldību sociālo dienestu vadītāju apvienība, Tukuma novada p/a “Sociālais dienests” vadītāja

**Sandra Kārkliņa**, Valmieras pilsētas Sociālais dienests

**Mārtiņš Moors,** Rīgas domes Labklājības departamenta Sociālās pārvaldes priekšnieks, departamenta direktora vietnieks

**Vija Jablonska**, Priekules novada dome

**Līga Rasnača**, Latvijas Universitāte

**Mārīte Šīre**, Sociālo darbinieku biedrība

**Lolita Vilka**, Rīgas Stradiņa Universitātes Sociālā darba katedras vadītāja

Sēdi protokolē:

**Dace Zvirgzdiņa**, LM Sociālās iekļaušanas un sociālā darba politikas departaments

**Darba kārtība:**

1. Padomes sēdes atklāšana un darba kārtības apstiprināšana.
2. Informācija par LM publisko iepirkumu – “Par tiesībām sniegt pašvaldību sociālo dienestu un citu pašvaldības izveidoto sociālo pakalpojumu sniedzēju sociālā darba speciālistu profesionālās kompetences pilnveides (apmācības) pakalpojumu” (LRLM2015/28-3-03/22ESF) un “Par tiesībām sniegt pašvaldību sociālo dienestu un citu pašvaldības izveidoto sociālo pakalpojumu sniedzēju sociālā darba speciālistu profesionālās kompetences pilnveides (supervīzija) pakalpojumu” (LRLM2015/28-3-03/23ESF) – norisi un rezultātiem.
3. Informācija par sociālā darba izglītotāju un sociālā darba speciālistu konferenci “Zināšanu pārnese sociālā darba praksē”, kas notiks 2015. gada 17. septembrī.
4. Par sadarbību periodisko izdevumu sociālā darba speciālistiem izdošanā.
5. Par “Sociālo darbinieku vasaras skola – 2015”.
6. Citi jautājumi.

**Sēdes norise:**

**1.**

**Padomes sēdes atklāšana un darba kārtības apstiprināšana**

**(I.Skrodele-Dubrovska)**

*I.Skrodele-Dubrovska* atklāj Sociālā darba speciālistu sadarbības padomes (turpmāk - Padome) sēdi un dalībnieki apstiprina sēdes darba kārtību (skatīt pielikumā). *I.Skrodele-Dubrovska* informē klātesošos par Padomes dalībniekiem, kuri nepiedalās sēdē, un viņu aizvietotājiem.

**2.**

**Informācija par LM publisko iepirkumu – “Par tiesībām sniegt pašvaldību sociālo dienestu un citu pašvaldības izveidoto sociālo pakalpojumu sniedzēju sociālā darba speciālistu profesionālās kompetences pilnveides (apmācības) pakalpojumu” (LRLM2015/28-3-03/22ESF) un “Par tiesībām sniegt pašvaldību sociālo dienestu un citu pašvaldības izveidoto sociālo pakalpojumu sniedzēju sociālā darba speciālistu profesionālās kompetences pilnveides (supervīzija) pakalpojumu” (LRLM2015/28-3-03/23ESF) – norisi un rezultātiem.**

**(I. Kurme)**

(I. Skrodele-Dubrovska, L. Āboltiņa, D. Zvirgzdiņa, A. Mite, E. Alksnis, I. Rudzīte, I. Sietiņsone)

*I.Skrodele-Dubrovska,* pirms dod vārdu projekta “Profesionāla sociālā darba attīstība pašvaldībās” vadītājai Ilzei Kurmei, informē, ka šodien, 1. jūlijā ir publicēta informācija par iepirkuma “Par tiesībām sniegt pašvaldību sociālo dienestu un citu pašvaldības izveidoto sociālo pakalpojumu sniedzēju sociālā darba speciālistu profesionālās kompetences pilnveides (apmācības) pakalpojumu” (LRLM2015/28-3-03/22ESF) (turpmāk – apmācību iepirkums) procedūras uzsākšanu, un, ka tuvākajā laikā tiks uzsākta iepirkuma procedūra arī otram projekta iepirkumam “Par tiesībām sniegt pašvaldību sociālo dienestu un citu pašvaldības izveidoto sociālo pakalpojumu sniedzēju sociālā darba speciālistu profesionālās kompetences pilnveides (supervīzija) pakalpojumu” (LRLM2015/28-3-03/23ESF) (turpmāk – supervīzijas iepirkums).

*I.Kurme* stāsta par neraksturīgu situāciju, esot kā projekta vadītāja vēl neesošam projektam. MK noteikumi Nr.193 “Darbības programmas "Izaugsme un nodarbinātība" 9.2.1.specifiskā atbalsta mērķa "Paaugstināt sociālo dienestu darba efektivitāti un darbinieku profesionalitāti darbam ar riska situācijās esošām personām" 9.2.1.1.pasākuma "Profesionāla sociālā darba attīstība pašvaldībās" īstenošanas noteikumi” (turpmāk – MKN 193.), kas reglamentē projekta darbību un ir izdoti 2015. gada 14. aprīlī, jau ir spēkā, līdz ar to iepriekš minētie iepirkumi jau tiek organizēti, taču pašu projekta pieteikumu apstiprināšanai Centrālajā finanšu un līgumu aģentūrā (turpmāk – CFLA) plānots iesniegt š.g. jūlija beigās. *I.Kurme* turpina informēt, ka gan apmācību, gan supervīzijas iepirkumu procedūras uzsākšana pirmo reizi tika organizēta jau maija beigās, taču nācās šos abus iepirumus beigt bez rezultāta, jo saņemtie pretendentu piedāvājumi (daļēji mūsu dēļ, daļēji ārēju apstākļu dēļ) bija ļoti dažādi, tie nebija savstarpēji salīdzināmi, (piem., pretendenti piedāvāja dažādu dalībnieku skaitu grupās, kas ietekmē cenu piedāvājumu) un rezultātā daļa pretendentu varēja iegūt priekšrocības salīdzinājumā ar citiem pretendentiem. Visa rezultātā pastāvēja riski projektā par neattiecināmajām izmaksām, tālab lēmām abus iepirkumus izbeigt, uzsākt jaunu iepirkumu organizēšanu un līdz ar to tiek pārcelts arī apmācību un supervīzijas uzsākšanas pašvaldībās termiņs, t.i., š.g. 1. septembris, iepriekš plānotā 1. jūlija vietā. *I.Kurme* vēlreiz atgādina, ka apmācību iepirkums ir izsludināts šodien, pretendentu piedāvājumu iesniegšanas termiņš ir 13. jūlijs, informācija pieejama LM mājaslapā, t.sk., ir sagatavota informācija par raksturīgākajām pretendentu kļūdām piedāvājumā.

*L. Āboltiņa* lūdz minēt izplatītākās kļūdas.

*I. Skrodele-Dubrovska, I. Kurme, D. Zvirgzdiņa* informē par pretendentu piedāvājumos raksturīgākajām kļūdām.

*A. Mite* pauž viedokli, ka apmācību iepirkumam ir noteikts mazs termiņš piedāvājuma sagatavošanai.

*I.Skrodele-Dubrovska* skaidro, ka, ņemot vērā, ka šis iepirkums tiek organizēts atkārtoti, visticamāk, ka pieteiksies iepriekšējie pretendenti (protams, netiek izslēgta iespēja pieteikties arī citiem), un, lai sagatavotu piedāvājumu, praktiski būtu rūpīgāk jāizskata tehniskās specifikācijas prasības un uzmanīgi jāpārskata pašam savs sagatavotais piedāvājums.

*I.Kurme* papildina, ka šobrīd esam izstrādājuši veidlapu, kas pretendentam izslēdz iespēju kļūdīties. *I.Kurme* atgādina, ka supervīzijas iepirkumu plānojam izsludināt šīs nedēļas beigās, t.i., 3. jūlijā, un piedāvājumu iesniegšanas termiņš tam varētu tikt noteikts 17. jūlijā.

*E. Alksnis* interesējas par finanšu plūsmu, t.i., ja ar 1. septembri sociālais dienests varēs uzsākt organizēt apmācības un supervīziju, tad kompensāciju no ESF varēs saņemt tikai nākošajā gadā?

*I.Kurme* atbild, ka kompensācijas izmaksa notiks par kalendāro ceturksni, un septembris ir 3. ceturkšņa mēnesis, par ko pārskats pašvaldībai / Sociālajam dienestam būs jāiesniedz līdz 20. oktobrim, un projekta komanda tad veiks pārskaitījumu šogad. Ja apmācības un supervīzija tiks uzsāktas oktobrī vai vēlāk, tad arī attiecīgi kompensācija tiks pārskaitīta nākamā gada sākumā.

*I.Kurme* aktualizē jautājumu, ņemot vērā, ka supervīzija ir ilgstošāks process, nekā apmācības, un pašvaldībām / Sociālajem dienestiem līgumus ar pakalpojumu sniedzējiem būs iespējams sākt slēgt septembrī, kas nozīmē, ka šī gada laikā nav iespējams nodrošināt supervīziju tādā apjomā (stundu skaits gadā), kāds paredzēts prasībās sociālo pakalpojumu sniedzējiem. Līdz ar to *I.Skrodele-Dubrovska* uzrunā SDSSP dalībniekus un aicina atbalstīt, ka minimālais stundu apjoms sociālā darba speciālistu dalībai supervīzijā diviem kalendārajiem gadiem varētu tikt attiecināts uz mazāku laiku, t.i., uz vienu gadu un 4 mēnešiem (no 1. septembra 2015. gada līdz 31. decembrim 2016. gada). SDSSP sēdes dalībnieki atbalsta piedāvājumu.

*E.Alksnis* interesējas, vai būtu iespējams par 2015. gadu sniegt tikai vienu pārskatu, t.i., par gada pēdējiem četriem mēnešiem, nevis divus pārskatus, t.i., par 3. ceturksni, kas praktiski ir tikai septembra mēnesis, un par 4.ceturksni.

*I. Kurme* skaidro, ka tagad uzreiz nevar uz šo jautājumu atbildēt, ka par šo nepieciešmas sarunas ar CFLA.

Notiek dalībnieku diskusija par supervīzijas un apmācību procesa, to finanšu plūsmas organizēšanu.

**3.**

**Informācija par sociālā darba izglītotāju un sociālā darba speciālistu konferenci “Zināšanu pārnese sociālā darba praksē”, kas notiks 2015. gada 17. septembrī.**

**(D.Staķe)**

(I. Sietiņsone, I. Skrodele-Dubrovska, S. Gūtmane)

*D.Staķe* informē par konferences sagatavošanās darbiem, par plānoto darba kārtību, tās saturu, kā arī aicina klātesošos, kuri ir uzrunāti, iesniegt rakstus plānotajam izdevumam.

*I. Sietiņsone* pauž sociālo dienestu vadītāju viedokli, ka dalības maksa konferencē 25,-EUR ir neadekvāti augsta.

*D. Staķe* informē, ka Latvijas Nacionālajā bibliotēkā, kur notiks konference, ir augsta ēdināšanas maksa.

*I. Skrodele-Dubrovska* īsumā informē par pasākumu “Gada labākais sociālais darbinieks Latvijā”, jo šīs balvas pasniegšana notiks konferences noslēguma daļā. Konkursu plānots izsludināt augustā – septembrī.

*S.Gūtmane* aicina pārskatīt izdevumā katras augstskolas rakstu apjomus, lai tie būtu samērā līdzvērtīgi un lai nedominētu Rīgas Stradiņa universitāte.

**4.**

**Par sadarbību periodisko izdevumu sociālā darba speciālistiem izdošanā.**

**(I.Skrodele-Dubrovska)**

(S. Gūtmane, E. Alksnis, D. Erkena, A. Mite, I. Kurme, L. Āboltiņa, I. Rudzīte, I. Vereščagina)

*I.Skrodele-Dubrovska* atgādina, ka viena no projekta aktivitātēm ir periodiskā izdevuma par sociālo darbu sagatavošana un izdošana. *I.Skrodele-Dubrovska* vēršas pie SDSSP dalībniekiem ar jautājumu par šī izdevuma izdošanas periodiskumu, biežumu, kā arī, vai izdevums nepieciešams gan elektroniski, gan tipogrāfiski iespiests, vai organizējams viens iepirkums visiem projekta gadiem, vai uz diviem gadiem, vai ik gadu.

*S.Gūtmane* aicina atjaunot sociālā darba izglītības zinātniskās padomes darbu, kurā ir pārstāvētas visas augstskolas, kurās ir studiju virziens “Sociālā labklājība”.

Notiek dalībnieku diskusija gan par izdevuma mērķi, gan arī par tā izdošanas organizēšanu, t.sk., par redkolēģiju.

**5.**

**Par “Sociālo darbinieku vasaras skola – 2015”**

**(I.Skrodele-Dubrovska)**

(E. Alksnis)

*I.Skrodele-Dubrovska* informē, ka šodien līdz 20. jūlijam ir izsludināta pieteikšanās sociālo darbinieku vasaras skolai. Tiek aicināti piedalīties pašvaldību sociālo dienestu sociālie darbinieki, kuri strādā ar ģimenēm ar bērniem, un kuri nepiedalījās vasaras skolā pagājušajā gadā. Kopējais vasaras skolas dalībnieku skaits tiek plānots 60. *I.Skrodele-Dubrovska* stāsta par kritērijiem, kādi ir noteikti attiecībā uz sociālo darbinieku skaitu no viena sociālā dienesta atkarībā no attiecīgās pašvaldības iedzīvotāju skaita. Vieta – Kandavas novads, atpūtas centrs “Plosti”, laiks – no 27. līdz 28. jūlijam.

*E.Alksnis* lūdz sociālos darbiniekus no Rīgas sociālā dienesta dalībai vasaras skolā neakceptēt bez saskaņošanas ar viņu, t.i., ar Rīgas sociālā dienesta vadītāju.

**6.**

**Citi jautājumi**

*I.Skrodele-Dubrovska*, ņemot vērā SDSSP dalībnieku uzdevumus un funkcijas padomes darbā, t.sk., sakarā ar lēmumiem, kas attiecas uz projekta darbu (MKN 193.), un pēc konsultācijām ar LM juristiem, informē, ka SDSSP dalībnieki nav amatpersonas, jo SDSSP nepieņems lēmumus, kas attiecas uz finansēm. Vienlaikus *I.Skrodele-Dubrovska* aicina SDSSP dalībniekus situācijās, kad kāds saskata riskus par interešu konfliktu, informēt pārējos padomes dalībniekus un nepiedalīties attiecīgā jautājuma lemšanā.

**Lēmumi:**

1/ Minimālais stundu apjoms sociālā darba speciālistu dalībai supervīzijā diviem kalendārajiem gadiem var tikt attiecināts uz mazāku laiku, t.i., uz vienu gadu un 4 mēnešiem (no 1. septembra 2015. gada līdz 31. decembrim 2016. gada).

2/ Sociālā darba izgītības zinātniskajai padomei š.g. augusta beigās sanākt kopā un plānot savu darbu un iesaisti sociālā darba periodiskā izdevumā izstrādē.

3/ Rīgas Sociālais dienests iesniegts LM sarakstu ar tiem pieciem sociālajiem darbiniekiem, kuru dalību vasaras skolā ir akceptējusi Rīgas sociālā dienesta vadība.

4/ SDSSP dalībniekiem situācijās, kad kāds saskata riskus par interešu konfliktu, jāinformē pārējie padomes dalībnieki un nav jāpiedalās attiecīgā jautājuma lemšanā.

Sēdes noslēgums 15:30.

Pielikumā - Padomes sēdes darba kārtība.

Sēdes vadītāja I.Skrodele-Dubrovska

Protokolēja D.Zvirgzdiņa